CELEX: 32012D0628
Language: sl
Date: 2012-10-05 00:00:00
Title: 2012/628/EU: Izvedbeni sklep Komisije z dne 5. oktobra 2012 o priznavanju pravnega in nadzornega okvira Združenih držav Amerike za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah  Besedilo velja za EGP

9.10.2012   
            
            
               SL
            
            
               Uradni list Evropske unije
            
            
               L 274/32
            
         IZVEDBENI SKLEP KOMISIJE
   z dne 5. oktobra 2012
   o priznavanju pravnega in nadzornega okvira Združenih držav Amerike za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah
   (Besedilo velja za EGP)
   (2012/628/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1060/2009 Evropskega parlamenta in Sveta z dne 16. septembra 2009 o bonitetnih agencijah (1) in zlasti člena 5(6) Uredbe,
   ob upoštevanju naslednjega:
   
               (1)
            
            
               Komisija je 12. junija 2009 podelila mandat Odboru evropskih zakonodajalcev za vrednostne papirje (CESR), katerega naloge opravlja Evropski organ za vrednostne papirje in trge (ESMA), ustanovljen 1. januarja 2011 na podlagi Uredbe (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) (2), ter zaprosila za njegov tehnični nasvet glede tehnične ocene pravnega in nadzornega okvira ZDA za bonitetne agencije.
            
         
               (2)
            
            
               V prvem nasvetu z dne 21. maja 2010 je CESR poudaril dve področji (v zvezi s kakovostjo metodologij in ocen ter v zvezi z razkritjem ocen), na katerih še vedno obstajajo precejšnje razlike med okviroma Združenih držav Amerike (ZDA) in Unije. Posledično in po začetku veljavnosti Zakona o Dodd-Frankovi reformi Wall Streeta in varstvu potrošnikov z dne 21. julija 2010 je ESMA dopolnil svoj tehnični nasvet Komisiji z navedbo, da se pravni in nadzorni okvir ZDA za bonitetne agencije lahko šteje za ustreznega glede na Uredbo (ES) št. 1060/2009.
            
         
               (3)
            
            
               V skladu z drugim pododstavkom člena 5(6) Uredbe (ES) št. 1060/2009 je treba oceniti izpolnjevanje treh pogojev, da se pravni in nadzorni okvir tretje države lahko obravnava kot ustrezen glede na zahteve Uredbe (ES) št. 1060/2009.
            
         
               (4)
            
            
               V skladu s prvim pogojem morajo imeti bonitetne agencije v tretji državi dovoljenje oziroma biti registrirane ter morajo biti predmet stalnega učinkovitega nadzora in izvrševanja. Pravni in nadzorni okvir ZDA za bonitetne agencije sestavljajo zakon o reformi bonitetnih agencij iz leta 2006 (zakon o bonitetnih agencijah), ki poskuša izboljšati kakovost ocen za zaščito vlagateljev in javnih interesov s spodbujanjem odgovornosti, preglednosti in konkurence v sektorju bonitetnega ocenjevanja, ter oddelki 15E (3), 17 (4) in 21B(a) (5) zakona o trgih vrednostnih papirjev (zakon o borzi). Operativne določbe zakona o bonitetnih agencijah so začele veljati, potem ko je SEC junija 2007 sprejel sklop pravil o izvajanju programa za registracijo in nadzor za bonitetne agencije, ki so registrirane kot nacionalno priznane organizacije za statistično ocenjevanje (NRSRO). Da se dovoli uporaba njihovih ocen za regulativne namene, se morajo bonitetne agencije registrirati pri SEC, ki jih nato stalno nadzoruje. SEC ima številna nadzorna pooblastila, ki mu omogočajo preiskavo, ali bonitetne agencije izpolnjujejo svoje pravne obveznosti. Ta pooblastila vključujejo pooblastilo za dostopanje do dokumentov, izvajanje preiskav in pregledov na kraju samem ter pooblastilo, da zahteva dostop do zapisov telefonskih pogovorov in elektronskih sporočil. SEC teh pooblastil ne izvaja le v zvezi z bonitetnimi agencijami, ampak tudi v zvezi z drugimi osebami, ki sodelujejo pri dejavnostih bonitetnega ocenjevanja. Oddelek 15E(p)(3)(A) zakona o borzi zahteva, da SEC opravi pregled vsake NRSRO vsaj enkrat letno ter poroča o ugotovitvah teh pregledov (6). Če SEC ugotovi, da NRSRO krši katero izmed obveznosti iz zadevnega regulativnega okvira, lahko sprejme številne nadzorne ukrepe, da ustavi kršitev. Ti ukrepi vključujejo pooblastilo za odvzem registracije, začasno prekinitev uporabe ocen za regulativne namene in ukaz bonitetnim agencijam, naj prekinejo s kršitvijo. SEC lahko bonitetnim agencijam naloži stroge kazni zaradi kršitev zadevnih zahtev. Zato so NRSRO predmet stalnega učinkovitega nadzora in izvrševanja. Sporazum o sodelovanju, sklenjen med ESMA in SEC, določa izmenjavo informacij v zvezi z ukrepi izvrševanja in nadzora, sprejetimi proti čezmejnim bonitetnim agencijam.
            
         
               (5)
            
            
               Glede na drugi pogoj morajo bonitetne agencije v tretji državi upoštevati pravno zavezujoča pravila, enaka tistim iz členov 6 do 12 in Priloge I k Uredbi (ES) št. 1060/2009. Pravni in nadzorni okvir ZDA izpolnjuje cilje Uredbe (ES) št. 1060/2009 v zvezi z upravljanjem nasprotij interesov, organizacijskimi procesi in postopki, s katerimi mora bonitetna agencija razpolagati, kakovostjo ocen in metodologijo ocenjevanja, razkritjem bonitetnih ocen ter splošnimi in rednimi razkritji dejavnosti bonitetnega ocenjevanja. Zato okvir ZDA zagotavlja ustrezno zaščito v smislu integritete, preglednosti, dobrega vodenja bonitetnih agencij in zanesljivosti dejavnosti bonitetnega ocenjevanja.
            
         
               (6)
            
            
               Glede na tretji pogoj mora regulativna ureditev v tej tretji državi preprečiti poseganje nadzornih organov in drugih javnih organov te tretje države v vsebino bonitetnih ocen in metodologije. Zato je SEC in vsem drugim javnim organom ZDA z zakonom prepovedano poseganje v vsebino bonitetnih ocen in metodologije bonitetnega ocenjevanja.
            
         
               (7)
            
            
               Glede na preučene dejavnike se lahko šteje, da pravni in nadzorni okvir ZDA za bonitetne agencije izpolnjuje pogoje iz drugega pododstavka člena 5(6) Uredbe (ES) št. 1060/2009. Zato je treba pravni in nadzorni okvir ZDA za bonitetne agencije šteti za enakovrednega pravnemu in nadzornemu okviru, ki je vzpostavljen z Uredbo (ES) št. 1060/2009. Komisija bo v sodelovanju z ESMA še naprej spremljala razvoj pravnega in nadzornega okvira ZDA za bonitetne agencije ter izpolnjevanje pogojev, na podlagi katerih je bil sklep sprejet.
            
         
               (8)
            
            
               Ukrepi iz tega sklepa so v skladu z mnenjem Evropskega odbora za vrednostne papirje –
            
         SPREJELA NASLEDNJI SKLEP:
   Člen 1
   Za namene člena 5 Uredbe (ES) št. 1060/2009 se pravni in nadzorni okvir ZDA za bonitetne agencije šteje za enakovrednega zahtevam Uredbe (ES) št. 1060/2009.
   Člen 2
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 5. oktobra 2012
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 302, 17.11.2009, str. 1.
   
      (2)  UL L 331, 15.12.2010, str. 84.
   
      (3)  15 U.S.C.78o-7.
   
      (4)  15 U.S.C.78q.
   
      (5)  15 U.S.C.78u-2.
   
      (6)  Glej povzetek poročila osebja SEC o pregledih posameznih NRSRO iz septembra 2011.